"3500dan ortiq xonadon suv ostida" Michigan shtati tarixidagi eng yirik toshqin suratlarda

Avval xabar bergnimizdek, 19 may oqshomida, bir necha kunlik kuchli yog`ingarchilikdan so`ng AQShning Michigan shtatidagi ikkita damba buzilishi oqibatida toshqin ro`y berib, 10 mingdan ziyod aholi evakuasiya qilindi.
CNN telekanali xabariga ko`ra, 10 mingdan ortiq kishi shoshilinch evakuasiya qilingan, 3500dan ortiq xonadon suv ostida qolgan.
Rasmiylar jarohat olganlar yoki qurbonlar haqida hozircha ma`lumot kelib tushmaganini aytmoqda.
Michigan shtati gubernatori Gretxen Uitmerning so`zlariga ko`ra, so`nggi kunlarda hududda kuzatilayotgan kuchli yomg`ir oqibatida Tittabavassi daryosi havzasidagi Edenvill va Senford dambalari dosh bera olmagan.
«Kelgusi 12-15 soat ichida Midlend okrugining quyi hududlarini taxminan 9 fut (2,7 metr – tahr.) balandlikda suv bosishi mumkin. Biz shtat uchun tarixiy ko`lamdagi yirik toshqin ro`y berishini taxmin qilyapmiz», – degan gubernator ofatdan so`ng bir necha soat ichida tashkil etilgan matbuot anjumanida.
Shtat rahbari Tittabavassi daryosining ham sharqiy, ham g`arbiy qismlarida yashovchi aholini iloji boricha yuqoriroq hududlarga ko`chib o`tishga undagan.
«Iltimos, ikkilanib o`tirmang. Shtatning boshqa hududida yashaydigan qarindoshingiz yoki boshqa yaqinlaringiz bo`lsa, hoziroq o`sha erga yo`l oling. Agar bunday yaqinlaringiz bo`lmasa, okrug bo`ylab tashkil etilayotgan boshpana manzilgohlariga ko`chib o`ting», – degan Gretxen Uitmer.
Evakuasiya ishlariga Milliy gvardiya xizmatchilari jalb etilgan. Vaqtinchalik boshpanalarga joylashtirilganlardan tibbiy niqobni echmaslik so`ralmoqda.
Reuters agentligining xabar berishicha, so`nggi kunlardagi kuchli yog`ingarchilik sababli Michigan shtatidagi Tittabavassi va Rayfl daryolari AQSh Milliy ob-havo xizmati tomonidan «toshqin xavfi yuqori» deya toifalangan bo`lgan.
USA Today nashri ma`lumotiga ko`ra, seshanba kuni avvaliga Edenvill, so`ngra Senford dambalarida ro`y bergan avariyalardan oldin Tittabavassi daryosining yuqori oqimlaridagi boshqa bir nechta dambalar ham ma`lum darajada buzilgan yoki zarar etmagan bo`lsa-da, nazorat qilib bo`lmas suv toshib chiqishi kuzatilgan.